— Прырода шматгранная, яна не ўпісваецца ў нашу штучную класіфікацыю. Табе падаецца, што такога не можа быць, але ты заўважаеш, што на балоце так бывае. Класіфікацыя — гэта толькі наша бачанне абектаў. І трэба ўмець пераадольваць стэрэатыпы, — заўважае геабатанік. — Так, акрамя палявой працы трэба ўздымаць руднікі інтэлектуальныя. Самае цяжкае — матэрыял апрацаваць, знайсці логіку, выявіць заканамернасці, зрабіць высновы. Гэта гігабайты інфармацыі, якія трэба архіваваць і ў зручнай форме паднесці заказчыку ў выглядзе справаздач, навуковых артыкулаў. Часам ёсць даныя, а падаецца, што яны нязвязныя. Ты быццам не ўзяў вагу, але адклаў усё на нейкі час, знайшоў новую інфармацыю, параіўся з калегамі — і ўбачыў заканамернасць, якая ёсць у расліннасці. Вучоным, як і спартсменам, трэба заўсёды трымаць форму, сачыць, што зрабілі калегі, якія ёсць новыя методыкі, імкнуцца адкрыць новае, знайсці агульную мову з расліннасцю. Чаму пэўная расліна такая, чаму расце ў пэўным месцы, пра што гэта гаворыць? Тут мы як перакладчыкі.